สผ.เป้าผลิตโต10%มูดี้ส์มองอนาคตเริ่ด
PTTEP ยืนเป้าผลิตปีนี้ 3 แสนบาร์เรลเทียบเท่าน้ำมันดิบ ปลื้มสถาบันเปลี่ยนมุมมองคงที่หลังโชว์งบสวย
10 พ.ค. 2556

PTTEP ยืนเป้าผลิตปีนี้ 3 แสนบาร์เรลเทียบเท่าน้ำมันดิบ ปลื้มสถาบันเปลี่ยนมุมมองคงที่หลังโชว์งบสวย
น.ส.เพ็ญจันทร์ จริเกษม รองกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า เมื่อวันที่ 8 พ.ค. ได้พบกับนักวิเคราะห์ ซึ่งส่วนใหญ่ให้ความสนใจเรื่องแหล่งผลิตมอนทาราในออสเตรเลียว่าจะสามารถดำเนินการผลิตได้เมื่อไร ซึ่งบริษัทประเมินว่าน่าจะเกิดขึ้นได้ภายในไตรมาส 2 นี้ ซึ่งหากผลิตได้ในเดือน พ.ค. ทำให้มีกำลังผลิตเข้ามาประมาณ 1 หมื่นบาร์เรลเทียบเท่าน้ำมันดิบต่อวัน แต่หากเริ่มในช่วงสิ้นเดือน มิ.ย. รายได้ก็จะเข้ามาไม่ทันในไตรมาส 2
ทั้งนี้ ความล่าช้าของแหล่งมอนทารายังไม่มีข้อบ่งชี้ว่าจะเกิดผลกระทบจนต้องตั้งการด้อยค่า โดยจะคำนวณจากความสามารถในการสร้างผลตอบแทนของสินทรัพย์ที่ได้เข้าไปลงทุน แต่หากจำเป็นต้องการด้อยค่าจะเป็นเพียงทางบัญชีเท่านั้น และเป็นเรื่องปกติเพื่อให้เป็นตามมาตรฐานบัญชี IFRS
น.ส.เพ็ญจันทร์ กล่าวว่า บริษัทยังคงเป้าหมายการผลิตปีนี้ในระดับไม่ต่ำกว่า 3 แสนบาร์เรลเทียบเท่าน้ำมันดิบต่อวัน หรือเติบโต 10% จากปีที่ผ่านมา โดยจะพยายามเร่งการผลิตจากแหล่งอื่น เช่น เอสวัน ให้เพิ่มขึ้นเพื่อทดแทนมอนทารา
สำหรับข้อกังวลของนักวิเคราะห์ที่ระบุว่า PTTEP มีความเสี่ยงจำเป็นต้องเพิ่มทุนอีกรอบ น่าจะเป็นเพราะนักวิเคราะห์พิจารณาจากเป้าหมายระยะยาวที่กำหนดว่าในปี 2563 จะมีกำลังการผลิต 9 แสนบาร์เรลเทียบเท่าน้ำมันดิบ ทำให้จำเป็นต้องมีการซื้อกิจการอีกจำนวนมาก ซึ่งหากใช้เงินจากกำไรอย่างเดียวไม่พอในการซื้อทรัพย์สิน
ความคืบหน้าในการเจรจายืดหนี้ที่มีอยู่ 1,300-1,400 ล้านเหรียญสหรัฐ และจะครบกำหนดในปี 2558 นั้น บริษัทได้เจรจาปรับโครงสร้างหนี้กับเจ้าหนี้เป็นผลสำเร็จ โดยจะชำระ 750 ล้านเหรียญสหรัฐ และอีก 570 ล้านเหรียญสหรัฐ ได้ขอยืดระยะเวลาในการชำระเงินออกไปเป็นเวลา 7 ปี ซึ่งการใช้วิธียืดหนี้แทนกู้หนี้ใหม่เพราะจะได้ดอกเบี้ยที่ดีกว่าตลาด และช่วยให้บริษัทประหยัดเงินประมาณ 10 ล้านเหรียญสหรัฐ
ทั้งนี้ กรณีที่สถาบันจัดอันดับเครดิต เอสแอนด์พี และมูดี้ส์ ได้ปรับสถานะของบริษัทจากที่มีมุมมองเชิงลบเป็นคงที่ ภายหลังจากที่บริษัทได้นำเสนอฐานะการเงินในไตรมาสแรกของปีนี้ ถือว่าเป็นแนวโน้มที่ดี